**O‘ZBEK XALQ QO‘SHIQCHILIK IJODI TASNIFI**

**(Folklor-etnografik ansambllar)**

**Panjiyev Qurbonniyo Berdievich – Xalqaro Nordik universiteti “Musiqa ta’limi” kafedasi mudiri, pedagoigka fanlari doktori (DSc), professor v.b., etnomusiqashunos**

Tildan-tilga ko‘chib, asrdan-asrga o‘tib kelayotgan milliy qo‘shiq va raqslar o‘zining sehru jozibasi bilan bugun dunyo san’at ixlosmandlari e’tirofiga sazovor bo‘lmoqda. Dunyoning qaysi bir xalqi, qaysi bir millat, elat va hatto urug‘i bo‘lmasin, albatta folklor-etnografik janrisiz uning o‘ziga xos bo‘lgan xususiyatlarini anglab bo‘lmaydi. O‘zbek xalq musiqa ijodi ham bundan mustasno emas. Negaki, ular o‘zbek xalqining uzoq yillik tarixi, urf-odat, madaniyati, ma’naviyati, qadriyat va an’analarini o‘zida to‘la-to‘kis mujassam etgan. Qolaversa, ezgu tuyg‘u-tushunchalarni tarannum etuvchi bunday ijod namunalari katta tarbiyaviy ahamiyatga ega. Shu bois ularni yangicha sayqal asosida ommalashtirishga alohida e’tibor qaratilmoqda. Mamlakatimiz o‘zining mustaqilligini qo‘lga kiritgan dastlabki kundanoq, boshqa sohalar qatorida musiqa va san’at sohasini jadal rivojlantirish uchun barcha chora-tadbirlarni ko‘rib kelmoqda. O‘zbek xalq musiqa ijodidagi o‘lmas, nomoddiy ma’naviy merosni saqlash va kelgusi avlodga yetkazishda hamda targ‘ib va tashfiqot qilishda biz tilga olayotgan folklor-etnografik ansambllarning xizmati va o‘rni beqiyosdir. Ular tarkibida faoliyat ko‘rsatayotgan turli yoshdagi ishtirokchilardan iborat jamoa tarkibida faxriy san’atkorlar, xavaskor ijrochilar keng jalb qilingan.

Qadimiy va o‘lmas urf-odat, udum, an’ana va qadriyatlarimizni qayta tiklash maqsadida qo‘shiq, terma, o‘lan, alla, yalla, lapar, aytishuv va boshqa xalq ijodiyotining qator namunalari hisoblagan xalqimizning nomoddiy ma’naviy merosini saqlab qolish, hamda ushbu qadimiy an’analarni kelajak avlodgaga yetkazish borasida Respublikada faoliyat ko‘rsatayotgan 100 dan ortiq folklor etnografik jamoalar mazmunli va samarali faoliyat ko‘rsatmoqdalar. Har yili mamlakatimiz bo‘ylab keng nishonlanadigan “Navro‘z” umumxalq bayrami, O‘zbekiston Respublikasi Mustaqillik kuni bayram tantanalari va boshqa qator Davlat miqyosidagi tadbirlarda xalq udumlaridan bo‘lgan “Xorazm”, “Boysun”, “Shalola”, “Zebari”, nomli folklor etnografik ansambllar o‘zlarining “Tandir qurish”, “Lachak to‘yi”, “Navro‘zing muborak ey ona Vatan”, “Beshik to‘yi”, “Ming oy to‘yi” kabi musiqiy kompozitsiyalarni namoyish etib, xalqimizning asl udumlarini sahnaviy ko‘rinishlar orqali namoyish etib kelmoqda. Ushbu tadbirlar mamlakatmizga tashrif buyurayotgan xorijlik sayyohlarga milliy an’nalarimizdan tuzilgan musiqiy dasturlar namoyish qilinib, xorijlik mehmonlar tomonidan yuqori baholanmoqda. Mamlakatimiz bo‘ylab “Lapar va o‘lan ijrochilarining an’anaviy Respublika ko‘rik-festivali”, Alla ijrochilarining Respublika tanlovi, O‘zbekiston Xalq artisti Raxima Mazoxidova xotirasiga bag‘ishlangan “Folklor etnografik ansambllari”ning Respublika ko‘rik tanlovi, “Onalar kuylaganda-alla”, yor-yor, lapar, aytishuv va o‘lan ijrochilari respublika ko‘rik-tanlovlarining yuqori badiiy saviyadagi dasturi hamda mukammal ijro mahorati bilan ishtirok etib kelayotganligi bu sohani unutilmas qadriyat ekanligidan dalolatdir. Bugungi kunda Respublikamizda “Besh qarsak”, “Boysun”, “Gulyor”, “Omonyor”, “Gulchehralar”, “Doston”, “Besperde”, “Orzu”, “Yor-yor”, “Chavgi”, “Mohi Sitora” singari o‘nlab ansambllar o‘zlarining yorqin ijodlari bilan namuna bo‘lmoqdalar. Mamlakatimizning barcha xududlarida har yili albatta qaysi bir nomda Respublika va hatto xalqaro miqyosida festival, ko‘rik tanlovlar muntazam o‘tkazib kelinmoqda. Jumladan, Buxoro shahrida “Asrlar sadosi”, Toshkent shahrida ”Lapar va o‘lan ijrochilarining Respublika ko‘rik-festivali” Shaxrisabz va Termizda baxshi-shoir, oqinlarning xalqaro festivali, “Nurli navolar” festivali, “Raqs sehri” xalqaro festivali kabi o‘nlab tadbirlarni tilga olish mumkin. Ushbu tadbirlar Respublika va viloyatlar hamda Qoraqalpog‘iston Respublikasi O‘zteleradiokompaniyasi orqali keng namoyish etilmoqda. Gap folklor-etnografik ansambllar haqida ketar ekan, bunda albatta ayrim jamoalarning jumladan, “Xorazm”folklor-etnografik ansambli faoliyatini misol tariqasida keltirib o‘tishni joiz deb hisoblaymiz. 2016 yilda Xorazm viloyatida bo‘lib o‘tgan “Dilbar bu jahon ichra” xalfa-qo‘shiq ijrochilari ko‘rik-tanlovining yakuniy viloyat bosqichida jamoa a’zosi D.Bekturdieva Oliy o‘rinni egalladi va Xorazm viloyat hokimligining diplomi bilan taqdirlangan bo‘lsa, 2016 yil 4-5 may kunlari Navoiy viloyati Nurota tumanidagi Chashma majmuasida “Nurli navolar” festivalining respublika bosqichida “Xorazm” xalq folklor etnografik jamoasi g‘olib deb topilib, II-darajali diplom bilan taqdirlandi. 2017 yilning 3 iyun kuni Xiva shaxri Ichon qal’a, Ollaqulixon majmuasida “Xalfa ko‘shiqlari va ijrochilari” ko‘rik-tanlovi respublika bosqichi bo‘lib o‘tdi. Jamoa qatnashchisi Yorkinoy Jumaniyozova tanlovning “Eng yaxshi xalfa ijrochisi” nominasiyasi bo‘yicha g‘oliblikni qo‘lga kiritib faxriy yorliq va sovg‘alar bilan taqdirlandi. 2017 yilning 15-17 iyul kunlari Xiva Ichan Qal’a davlat muzey qo‘riqxonasida “Raqs sehri” xalqaro festivalida “Xorazm” xalq folklor etnografik jamoasi birinchi darajali diplom va faxriy yorliq bilan taqdirlandi. Jamoa a’zolari shonli sanalarga bag‘ishlab uyushtirilayotgan tantanalarda, umumxalq bayramlarida el-yurtga sidqidildan xizmat qilmoqda. Tabiiyki, ularning mehnatlari e’tiborsiz qolmadi. Sermahsul faoliyati natijasida Xorazm”folklor-etnografik ansambli “Xalq ansambli” unvoniga sazovor bo‘ldi. Bugungi kunda ham “Xorazm”folklor-etnografik xalq ansambli o‘zining repertuarini Xorazm dostonchilik yo‘llari, xalk og‘zaki ijodidan lapar, terma, xalfa qo‘shiqlari bilan boyitishda davom etmoqda. Buning barobarida, viloyat axliga konsert dasturini uyushtirib, betakror folklor san’atimizni targ‘ib qilib kelmoqda.

**Foydalangan adabiyotlar ro‘yxati**

1.Ibrohimov O.A. “O’zbek xalq musiqa ijodi” (metodik tavsiyalar 1-qism), Toshkent. 1994-y. B. 62

2. Ibrohimov O.A. “Maqpm va makon” Movaraunnahr, Toshkent 1996-yil.

3.Karamatov F.M O’zbek xalq musiqasi merosi. XX-asr. Terma, yalla, qarsak, kirish maqolasi. Toshkent G’.G’ulom nomidagi Adabiyot va san’at nashriyoti. 1985. B.-2-23.

4.Panjiyev Q.B. Salimova D. Vokal musiqa pedagogikasining asosiy tamoyillari va uslublari. Metodik qo’llanma. – Toshkent. 2018y. B.86.

5.Panjiyev Q.B. O’zbek xalq qo’shiqchilik ijodiyoti. O’quv qo’llanma. Toshkent. 2022. B. 210.